KOMISJONI RAKENDUSMÄÄRUS (EL) 2020/640,

12. mai 2020,

milles käsitletakse taruvaiguekstrakti põhiainena heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 23 lõiget 5 koostoimes artikli 13 lõikega 2,

ning arvestades järgmist:

(1) 20. detsembril 2016 sai komisjon äriühingult Pollenergie taotluse kiita heaks taruvaiguekstrakt põhiainena koristusjärgses taimekaitses fungitsiidi või bakteritsiidina mittesöödava väliskestaga viljade puhul. Taotlusele oli lisatud määruse (EÜ) nr 1107/2009 artikli 23 lõike 3 teises lõigus nõutud teave.

(2) Komisjon palus Euroopa Toiduohutusametilt (edaspidi „toiduohutusamet“) teadusabi. Toiduohutusamet esitas komisjonile 11. oktoobril 2018 tehnilise aruande taruvaiguekstrakti kohta (2). Komisjon esitas 5. detsembril 2019 alalisele taime-, looma-, toidu- ja söödakomiteele läbivaatamisaruande (3) ja käesoleva määruse eelnõu taruvaiguekstrakti heakskiitmata jätmise kohta.

(3) Taotleja esitatud andmed hindamisel oleva taruvaiguekstrakti kohta ei olnud piisavad, et selgelt tõendada kõnealuse aine vastavust Euroopa Parlamendi ja nõukogu määruse (EÜ) nr 178/2002 (4) artiklis 2 määratletud mõiste „toit“ kriteeriumidele.

(4) Toiduohutusamet tegi kindlaks, et taruvaikekstrakt on naha sensibilisaator (H317 „võib põhjustada allergilist nahareaktsiooni“). Kuigi muid konkreetseid probleeme ei tuvastatud, ei olnud esitatud andmed piisavad, et tõendada genotoksilisuse ja endokriinse toime puudumist ning viia lõpule tarbijatele avalduva ohu hindamine. Lisaks ei olnud taruvaigukstrakti kohta kättesaadavate andmete põhjal võimalik kehtestada selle aine kasutamise ohutut piirmäära.

(5) Kasutada ei olnud ühtegi asjakohast hindamist, mis oleks tehtud määruse (EÜ) nr 1107/2009 artikli 23 lõikes 2 osutatud liidu muude õigusaktide alusel.

(6) Komisjon palus, et taotleja esitaks oma märkused toiduohutusameti tehnilise aruande ning komisjoni esialgse läbivaatamisaruande kohta. Taotleja esitas oma märkused ja need on põhjalikult läbi vaadatud.

(7) Vaatamata taotleja esitatud väidetele ei saa ainega seotud probleeme ära hoida.

(8) Nagu on märgitud komisjoni läbivaatamisaruandes, ei ole määruse (EÜ) nr 1107/2009 artiklis 23 sätestatud nõuete täitmine tõendatud. Seepärast on asjakohane jätta taruvaiguekstrakt põhiainena heaks kiitmata.

(9) Käesoleva määrusega ei piirata õigust esitada vastavalt määruse (EÜ) nr 1107/2009 artikli 23 lõikele 3 taruvaiguekstrakti põhiainena heakskiitmiseks uus taotlus.

(10) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Aine taruvaiguekstrakt jäetakse põhiainena heaks kiitmata.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 12. mai 2020 Komisjoni nimel eesistuja Ursula VON DER LEYEN

(1) ELT L 309, 24.11.2009, lk 1.

(2) EFSA (Euroopa Toiduohutusamet), 2018. Technical report on the outcome of the consultation with Member States and EFSA on the basic substance application for propolis extract (admissibility accepted when named water-soluble extract of propolis) for use in plant protection as fungicide and bactericide. (Tehniline aruanne liikmesriikide ja Euroopa Toiduohutusametiga peetud konsultatsioonide tulemuste kohta seoses põhiaine taruvaiguekstrakti (vastuvõetav nimetusega vees lahustuv taruvaiguekstrakt) kasutamise taotlusega taimekaitses fungitsiidi ja bakteritsiidina). Euroopa Toiduohutusameti toetav väljaanne 2018:EN-1494. 56 lk doi:10.2903/sp.efsa.2018.EN-1494.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

(4) Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).